**Hysbyseb Swydd – Swyddog Cyfathrebu**

**Hyd:** Swydd dwy flynedd gyda dyheadau am swydd barhaol.

**Dyddiad Cau:** Dydd Llun 29ain Medi 2025, 5:00pm **Llawn amser:** £28,000

**Lleoliad Gwaith** – Yn bennaf gweithio o gartref ac ar leoliad yn ardaloedd prosiect cadwraeth INCC, cyfarfodydd safle a digwyddiadau ledled Cymru.

**Am INCC**

Mae INCC yn elusen a sefydlwyd yn 2018 mewn ymateb i'r angen cynyddol am sefydliad cadwraeth natur annibynnol yng Nghymru. Nid ydym yn derbyn cyllid gan y llywodraeth er mwyn i ni allu codi ein llais a herio’r rhai sy’n gwneud penderfyniadau amgylcheddol dros fywyd gwyllt heb ofni dial ariannol. Rydym yn cydbwyso ymgyrchu ac ymgyfreitha gyda chyflwyno cadwraeth natur ymarferol sy'n cynnwys cadwraeth gymunedol, ymchwil ac adfer rhywogaethau a chynefinoedd ar raddfa fawr. Mae INCC hefyd yn gartref i'r cyfnodolyn cadwraeth natur ar gyfer Cymru gyfan, *Natur Cymru*, sy'n gyhoeddiad amhleidiol sydd wedi’i gynllunio i ddathlu bywyd gwyllt Cymru ac i ddod â grwpiau ac unigolion at ei gilydd i rannu newyddion, materion a datrysiadau cadwraeth natur. Mae INCC wedi bod yn llwyddiannus gyda chodi arian i gynyddu ei allu i herio’r rhai sy’n gwneud penderfyniadau amgylcheddol yng Nghymru drwy ddatblygu ei dîm ymchwiliadau ei hun a chynyddu gallu'r sefydliad i gyflwyno ymgyrchoedd effeithiol er budd byd natur. Dros y tair blynedd nesaf rydym eisiau arloesi newid sylfaenol yn y sector cadwraeth natur a fydd yn gweld mwy o bwyslais yn cael ei roi ar ddal y rhai sy’n gwneud penderfyniadau amgylcheddol i gyfrif. Rydym eisiau cyflawni hyn drwy ddatgelu a herio eu hagweddau, eu diffyg gweithredu a'u penderfyniadau, lle mae gan hyn y potensial i effeithio ar fywyd gwyllt a'r sector cadwraeth natur yng Nghymru.

**Am y Rôl**

Bydd y Swyddog Cyfathrebu yn gweithio fel rhan o’n tîm ymchwiliadau natur a bydd yn gyfrifol am ddatblygu a gweithredu strategaethau cyfathrebu aml-blatfform effeithiol ar gyfer ymchwiliadau, ymgyrchoedd a gwaith cyflwyno cadwraeth natur ehangach INCC.

Mae'r swydd yn gofyn am sgiliau a phrofiad mewn meysydd sy'n gysylltiedig â chyfathrebu, fel gwybodaeth am reoli gwefannau, cyfryngau cymdeithasol, blogiau a chyfryngau traddodiadol, gan gynnwys gwybodaeth am y diwydiant newyddion. Bydd deiliad y swydd yn arwain ar ddatblygu a gweithredu strategaethau cyfathrebu a chynorthwyo timau i greu cynnwys i gyflawni nodau sefydliadol a gwella gallu INCC i ddylanwadu ar yr agenda gyhoeddus ac i sefydlu cefnogaeth gyhoeddus gref.